प्रजातन्त्रले आफ्नो सिद्धान्त र विचारलाई बल प्रयोग गरेर लागू गर्ने कुरामा विश्वास गर्दैन । त्यसको सट्टा आम मानिसको स्वेच्छाले समर्थन प्राप्त गर्ने कुरामा विश्वास राख्छ । त्यसैले उसलाई कुनै मिलिटेन्ट संगठनको आवश्यकता पर्दैन । त्यसका निम्ति त केवल उसको नेतृत्व र नेतृत्ववर्गमा उच्च नैतिक आचरण, सिद्धान्तप्रतिको दृढता र इमान्दारीको आवश्यकता पर्छ । यसको आकर्षणमा पार्टीका कार्यकर्ताले जनतासमक्ष गएर पार्टीको पक्षमा मतदान गराउँछन् । प्रजातान्त्रिक पार्टीका कार्यकर्ता भनेका स्वेच्छाले स्वयंसेवकका रूपमा पार्टीलाई आवश्यक पर्दा खट्ने र आवश्यक नपर्दा आआफ्नो व्यवसायमा संलग्न रहने जमात हो ।
